Tadbirkorlik subyektlariga subsidiyalar, imtiyozlar va preferensiyalarni taqdim etish tartiblarini takomillashtirish boʻyicha qoʻshimcha chora-tadbirlar toʻgʻrisida
(resolution, 2024-05-24)

Oʻzbekiston Respublikasi Prezidentining 2024-yil 23-yanvardagi “Tadbirkorlik subyektlarining barqarorlik reytingini joriy etish chora-tadbirlari toʻgʻrisida”gi PQ-39-son qaroriga muvofiq, shuningdek, tadbirkorlik subyektlarini davlat tomonidan qoʻllab-quvvatlash hamda ularga subsidiyalar, imtiyozlar va preferensiyalarni taqdim etish tartiblarini yanada takomillashtirish maqsadida: 1. Oʻzbekiston Respublikasi Prezidentining 2024-yil 23-yanvardagi “Tadbirkorlik subyektlarining barqarorlik reytingini joriy etish chora-tadbirlari toʻgʻrisida”gi PQ-39-son qaroriga muvofiq: qonunchilik talablariga rioya etgan holda faoliyat yuritayotgan tadbirkorlik subyektlarini aniqlash va qoʻshimcha ragʻbatlantirishni nazarda tutuvchi Tadbirkorlik subyektlarining barqarorlik reytingi (keyingi oʻrinlarda — reyting) joriy etilganligi; tadbirkorlik subyektlariga subsidiyalar, imtiyozlar va preferensiyalar ularning reyting darajasidan kelib chiqqan holda joriy etilishi belgilanganligi maʼlumot uchun qabul qilinsin. 2. Shunday tartib oʻrnatilsinki, unga muvofiq yuridik shaxs tashkil etgan holda faoliyat yuritayotgan tadbirkorlik subyektlariga subsidiyalar, soliq va bojxona imtiyozlari hamda preferensiyalar (keyingi oʻrinlarda — qoʻllab-quvvatlash choralari) ularning reyting darajasidan kelib chiqqan holda quyidagi tartibda joriy etiladi: a) qoʻllab-quvvatlash choralari “V” va undan yuqori reyting darajasiga ega tadbirkorlik subyektlariga amaldagisiga nisbatan quyidagi miqdorlarda taqdim etiladi: “AAA” toifa — amaldagi miqdorning 100 foizi; “AA” toifa — amaldagi miqdorning 90 foizi; “A” toifa — amaldagi miqdorning 80 foizi; “VVV” toifa — amaldagi miqdorning 70 foizi; “VV” toifa — amaldagi miqdorning 60 foizi; “V” toifa — amaldagi miqdorning 50 foizi; b) qoʻllab-quvvatlash choralari roʻyxatdan oʻtganiga olti oy boʻlmagan, shuningdek, Oʻzbekiston Respublikasi Prezidentining 2022-yil 30-dekabrdagi PF-287-son Farmoniga muvofiq 4 va 5-toifadagi tumanlarda faoliyat yuritayotgan tadbirkorlik subyektlariga ularning reyting darajasidan qatʼi nazar amaldagi miqdorlarda taqdim etiladi; v) tadbirkorlik subyektlarining reyting darajasi: pasaygan taqdirda, qoʻllab-quvvatlash choralarini taqdim etish uch oy davomida saqlab qolinadi; yuqorilagan taqdirda, qoʻllab-quvvatlash choralari keyingi oydan boshlab yangilangan reyting darajasiga muvofiq miqdorlarda taqdim etiladi. Belgilansinki, mazkur bandda belgilangan mezonlar ushbu qaror qabul qilingunga qadar joriy etilgan qoʻllab-quvvatlash choralariga nisbatan tatbiq etilmaydi. 3. Tadbirkorlik subyektlariga taqdim etiladigan subsidiyalar, imtiyozlar va preferensiyalarni maqbullashtirish hamda ularning samaradorligini taʼminlash boʻyicha respublika komissiyasi (keyingi oʻrinlarda — Respublika komissiyasi) 1-ilovaga muvofiq tarkibda tuzilsin. 4. Respublika komissiyasi (J. Qoʻchqorov) 2024-yil 1-oktabrga qadar quyidagilarni nazarda tutuvchi takliflarni Oʻzbekiston Respublikasi Prezidenti Administratsiyasiga kiritsin: amaldagi barcha qoʻllab-quvvatlash choralarini xatlovdan oʻtkazgan holda, ularning iqtisodiyotga va sogʻlom raqobat muhitiga taʼsirini tahlil qilish hamda samaradorligini baholash natijalari boʻyicha tubdan qayta koʻrib chiqish; tuman va shahar toifasidan kelib chiqib, tadbirkorlik subyektlariga qoʻllab-quvvatlash choralarini qoʻllash tartibi natijadorligini baholash; qoʻllab-quvvatlash choralarini taqdim etishda tadbirkorlik subyektlari tomonidan erishilishi lozim boʻlgan aniq maqsadli koʻrsatkichlarni belgilash tartibini joriy etish; davlat tomonidan qoʻllab-quvvatlash choralari taqdim etiladigan sohalar, tarmoqlar va faoliyat yoʻnalishlari doirasini aniq belgilash; qonunchilik hujjatlariga imtiyozlar va preferensiyalar tushunchasi, turlari va shakllarini toʻliq ifodalaydigan normalarni kiritish; qoʻllab-quvvatlash choralaridan foydalanish samaradorligini monitoring qilish va baholash, maqsadsiz foydalanilgan mablagʻlarni majburiy tartibda qaytarish tartibini joriy etish; qoʻllab-quvvatlash choralaridan foydalanish natijadorligi toʻgʻrisidagi maʼlumotlarni ochiq eʼlon qilib borish; tahlillar va baholash natijalari boʻyicha samarasiz deb topilgan qoʻllab-quvvatlash choralarini bekor qilish. 5. Belgilansinki: Raqobatni rivojlantirish va isteʼmolchilar huquqlarini himoya qilish qoʻmitasi har yili 1-iyulga qadar qoʻllab-quvvatlash choralarining sogʻlom raqobat muhitiga taʼsirini baholaydi hamda baholash natijalarini Iqtisodiyot va moliya vazirligiga kiritadi; 2-ilovaga muvofiq roʻyxatda keltirilgan vazirlik va idoralar (keyingi oʻrinlarda — manfaatdor vazirlik va idoralar) har yili 1-iyulga qadar tadbirkorlik subyektlariga taqdim etilgan qoʻllab-quvvatlash choralari hamda ularning samaradorligi toʻgʻrisidagi hisobotlarni Iqtisodiyot va moliya vazirligiga taqdim etadi; Iqtisodiyot va moliya vazirligi Hisob palatasi bilan birgalikda har yili 1-avgustga qadar qoʻllab-quvvatlash choralarining samaradorligini baholash yakunlari boʻyicha Respublika komissiyasiga axborot kiritib boradi; Respublika komissiyasi har yili 1-oktabrga qadar qoʻllab-quvvatlash choralarining samaradorligini baholash yakunlari boʻyicha maʼlumotnomani hamda ushbu choralarning amal qilishini davom ettirish, bekor qilish yoki ularni taqdim etish tartibini takomillashtirish haqidagi takliflarni Oʻzbekiston Respublikasi Prezidenti Administratsiyasiga kiritib boradi. 6. Manfaatdor vazirlik va idoralar: 2024-yil 1-iyulga qadar soliq va bojxona imtiyozlarini berish uchun asos boʻladigan (litsenziya, guvohnoma va boshqalar) hujjatlarning toʻgʻriligi va haqqoniyligini tasdiqlash uchun Soliq va Bojxona qoʻmitalari bilan oʻzaro maʼlumot almashish amaliyotini yoʻlga qoʻysin; 2025-yil 1-yanvarga qadar tadbirkorlik subyektlariga taqdim etilgan qoʻllab-quvvatlash choralaridan maqsadli va samarali foydalanishni tegishli axborot tizimlarida idoralararo axborot almashinuvi orqali monitoring qilish tartibini joriy etsin. 7. 2025-yil 1-yanvardan boshlab “subsidiya.mf.uz” platformasida tadbirkorlik subyektlariga taqdim etiladigan qoʻllab-quvvatlash choralarining turlari, muddatlari va tartibini oʻz ichiga olgan alohida reyestr yuritilishi yoʻlga qoʻyilsin. Bunda qoʻllab-quvvatlash choralari haqidagi maʼlumotlar manfaatdor vazirlik va idoralar tomonidan “subsidiya.mf.uz” platformasiga majburiy tartibda kiritiladi. Manfaatdor vazirlik va idoralar uch oy muddatda tegishlicha qoʻllab-quvvatlash choralarini xatlovdan oʻtkazgan holda, “subsidiya.mf.uz” platformasida alohida reyestrni yuritish uchun qoʻllab-quvvatlash choralari roʻyxatini va ular haqidagi maʼlumotlarni taqdim etsin. 8. Soliq qoʻmitasi, Raqobatni rivojlantirish va isteʼmolchilar huquqlarini himoya qilish qoʻmitasi Iqtisodiyot va moliya vazirligi bilan birgalikda 2024-yil 1-dekabrga qadar “Tadbirkorlarning barqarorlik reytingi” elektron platformasi hamda Raqobatni rivojlantirish va isteʼmolchilar huquqlarini himoya qilish qoʻmitasining axborot tizimi “subsidiya.mf.uz” platformasiga integratsiya qilinishini taʼminlasin. 9. Iqtisodiyot va moliya vazirligi: a) uch oy muddatda qonunchilik hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin; b) 2024-yil 1-oktabrga qadar: manfaatdor vazirlik va idoralar bilan birgalikda tadbirkorlik subyektlariga subsidiyalar, imtiyozlar va preferensiyalar taqdim etilishini tizimli monitoring qilish va ularning samaradorligini baholash tartibini (metodologiyasini) ishlab chiqsin va tasdiqlash uchun Vazirlar Mahkamasiga kiritsin; Hisob palatasi bilan birgalikda tadbirkorlik subyektlari tomonidan maqsadsiz foydalanilgan hamda asossiz olingan subsidiyalarni qaytarib olish tartibini ishlab chiqsin. 10. Mazkur qarorning ijrosini samarali tashkil qilishga masʼul etib Bosh vazir oʻrinbosari J.A. Qoʻchqorov belgilansin. Qaror ijrosini muhokama qilib borish, masʼul tashkilotlar faoliyatini muvofiqlashtirish va nazorat qilish Oʻzbekiston Respublikasi Bosh vaziri A.N. Aripov zimmasiga yuklansin.